Hermetinis rinkinys

Hermetinis rinkinys () – hermetizmo tradicijos tekstų korpusas, priskiriamas mitiniam mokytojui Hermiui Trismegistui. Siaurąja prasme tai Marsilijo Fičino išleistas tekstų rinkinys, plačiąja – visi hermetizmo tradicijai priskirtini tekstai. Tekstuose, išdėstytuose kaip pamokymai, aptariami dieviškumo, kosmoso, gamtos, proto pažinimo principai, pateikiama alcheminių, astrologinių žinių.

 Istorija 
Corpus Hermeticum samprata atsirado XV–XVI a. kai buvo inkunabulais išleisti Marsilijo Fičino parengti hermetinių tekstų vertimai iš graikų į lotynų kalbą. 1471 m. Fičinas išleido 13 traktatų rinkinį, jį pavadinęs De potestate et sapientia Dei („Apie Dievo galybę ir išmintį“). Jis leidimą parengęs pagal XI a. Bizantijos vienuolio, enciklopedininko Michaelio Pselo rankraščius, kuriuos į Italiją iš Makedonijos atgabeno vienuolis Leonardas. Nors Hermetiniu rinkiniu visų pirma vadinamas Fičino parengtas leidimas, tačiau panašiu metu hermetinių rankraščių vertimus išleido italas Lodovikas Lazarelis (jo vertimai sudaro paskutiniuosius korpuso traktatus). Corpus Hermeticum savo laiku susilaukė didžiulio populiarumo – nuo 1471 m. Fičino leidimo iki XVI a. pab. leidimas pakartotas 16 kartų, 1548 m. Florencijoje išleistas itališkas vertimas. Hermetinių rinkinių atsiradimas Italijoje paskatino alchemijos suklestėjimą, naujų idėjų genezę (šiais tekstais plačiai rėmėsi Džordanas Brunas, Džovanis Piko dela Mirandola, Tomas Braunas ir kt.).

 Kilmė 
Renesanso laikais Hermetinis rinkinys buvo manomas esant žinija iš Senovės Egipto, paskleista iš tiesų gyvavusio mokytojo Hermio Trismegisto. Buvo manoma, kad ši žinija vėliau lėmusi graikų filosofijos suklestėjimą. Marsilijus Fičinas pateikė tokią hermetinių tekstų perdavos grandinę: Zoroastras – Merkurijus Trismegistas – Orfėjas – Aglaotemas – Pitagoras – Platonas – Filolajas.Algis Uždavinys. „Archetipiniai ir istoriniai Hermio Trismegisto pavidalai“, iš: Kultūrologija. Rytai-Vakarai, 14 nr., 88–116 psl., Vilnius: Kultūros, meno ir filosofijos institutas: 2006 Dabar šis tekstų rinkinys paprastai datuojamas apie II a. m. e., nors tekstuose iš tiesų atspindima daug idėjų, būdingų senovės Egipto išminties literatūrai. Vėlyvojo Egipto demotiniuose papirusuose rasta panašių dialogų tarp Toto (kuris graikų tapatintas su Hermiu) ir mokinio. Anot egiptologo Flinderso Pitrio, kai kurie hermetiniai tekstai gali siekti VI a. pr. m. e.Sir William Flinders Petrie. „Historical References in the Hermetic writings“, Transactions of the Third International Congress of the History of Religions. Oxford I (1908) pp. 196–225 Dalis hermetinių tekstų aptikta IV a. gnostikų Nag Hamadžio bibliotekoje, taip pat kituose panašaus laikmečio tekstuose sirų, koptų, arabų kalbomis.

 Turinys 
Hermetinio rinkinio tekstams būdingas religinis sinkretizmas, neoplatoniškųjų idėjų, judėjų misticizmo, antikinių misterinių tradicijų (orfizmo, pitagorizmo), gnosticizmo atspindžiai. Pagrindiniai tekstų veikėjai yra dieviškasis mokytojas Hermis Trismegistas, jo vyriausiasis mokinys Asklepijas, dvasinis Hermio sūnus Totas, karalius Amonas, Hermio ir Dievo Tėvo intelektas Poimandras, gerasis demonas, genijus Agatodemonas. Tekstuose aptariamos tokios sampratos kaip gnozis (žinija), noetinis intelektas (nusas), dievas, pasaulis, žmogus, gėris ir blogis, kūnas ir dvasia, demiurgas ir materija, eonas ir emanacijos, pasaulio sferos, metempsichozė ir „šviesos kūnas“, apokalipsė ir kt.

 Traktatai 
Pateikiamos įvairios hermetinio korpuso traktatų tvarkos. Tokia lietuviško A. Uždavinio vertimo tvarka:
 I. Poimandras Hermiui Trismegistui
 (II.) Tatui skirta visuotinė Hermio kalba (neišlikęs)
 II. (III.) Hermio ir Asklepijo pokalbis
 III. (IV.) Šventasis Hermui žodis
 IV. (V.) Hermis Tatui: Krateris, arba Monada
 V. (VI.) Hermis savo sūnui Tatui. Apie tai, kad neregimas Dievas yra aiškiausiai regimas
 VI. (VII.) Apie tai, kad Gėris priklauso tik Dievui ir niekam kitam [Hermis Trismegistas Asklepijui]
 VII. (VIII.) Apie tai, kad didžiausias žmonių blogis yra Dievo nežinojimas
 VIII. (IX.) Apie tai, kad nė vienas esinys nežūva, o pasikeitimai klaidingai vadinami sunaikinimais bei mirtimis [Hermis Tatui]
 IX. (X.) Apie intelektinį ir juslinį suvokimą [Hermis Asklepijui]
 X. (XI.) Raktas: Hermio Trismegisto [mokymas]
 XI. (XII.) Intelektas Hermiui
 XII. (XIII.) Hermis Trismegistas Tatui apie visuotinį Intelektą
 XIII. (XIV.) Tatui skirtas Hermio Trismegisto slaptasis mokymas ant kalno apie atgimimą ir tylėjimo įžadus
 XIV. (XV.) Hermis Trismegistas Asklepijui
 (XVI.) Apibrėžimai: Asklepijas karaliui Amonui
 (XVII.) Tato ir karaliaus Amono dialogo fragmentas

Lietuviškai hermetinį rinkinį išvertė Algis Uždavinys.

 Šaltiniai 

 Literatūra 
 Algis Uždavinys. Hermio Trismegisto išminties kelias. Vilnius: Sophia, 2005.

 Nuorodos 
 G. R. S. Mead angliškas vertimas

Kategorija:Hermetizmas
Kategorija:Alchemija